google/wiki40b huggingface dataset:
Priest Rapids-demningen

Priest Rapids-demningen er en demning med vannkraftverk som danner en kunstig innsjø i Columbia River i Grant County, 40 km sør for Vantage i delstaten Washington, USA. 
Installert kapasitet i vannkraftproduksjonen er 955 MW, fordelt på ti turbiner. Anlegget var ferdig i 1959, etter fem års bygging. Demningen er 56 meter høy, og 3 000 meter lang. Slusen er 20 meter lang og 26 meter bred, og tillater lasteskip å forsere elva videre oppover. Lengre oppe i elva, i samme fylke, ligger Wanapum-demningen som drives av samme kraftselskap. Grant County Public Utility District har en lisens som utløp i 2005, og driver de to kraftverkene videre under strenge regler for vannregulering og arkeologisk rehabilitering av kulturminner.
Broderi

Broderi er et håndverk, en tekstilteknikk, der man med tråd eller garn syr på tøy eller annet mykt materiale ved hjelp av en nål. Andre dekorative gjenstander som perler, lær, filt eller plastmateriale som paljetter kan benyttes. Hensikten med broderi er rent dekorativt; man vil gjøre stoffet vakrere.
Denne artikkelen handler i første rekke om håndverket broderi. Maskinbroderi utgjør i dag allikevel en selvfølgelig del av den kommersielle tekstilindustrien og for eksempel bedrifters logotyper finnes på mange plagg i form av broderier.
Broderi er et tidskrevende håndverk som krever stor erfaring. Tradisjonelt har broderi først og fremst hatt til hensikt å dekorere hverdagslige gjenstander og hjemmetekstiler som møbler, gardiner og klær. Broderi også har forekommet som fri kunst i form av broderte tapeter (jfr. vevde tapeter) og tekstilkunst i mange skiftende former.
Haplogruppe

Haplogruppe fra «ἁπλο-» (gresk haplo-: enkel eller enkelt (i motsetningen til dobbelt)) + «gruppe», er innenfor forskningen av molekylærevolusjon en gruppe av tilsvarende haplotyper som deler en felles stamfar med en enkel nukleotid polymorfisk (SNP) mutasjon. Ettersom en haplogruppe består av tilsvarende haplotyper er dette hva som gjør det mulig å forutsi en haplogruppe fra haplotyper. En SNP-test bekrefter en haplogruppe. Haplogrupper blir gitt bokstaver i alfabetet, og en forbedring består av et tilleggstall og bokstavkombinasjoner, eksempel R1b1 eller R1a. Y-kromosom og mitokondrielt DNA-haplogruppe har ulike haplogruppebetegnelser. Haplogrupper vedrører datering nedarvelse som går tilbake tusener av år
I menneskelig genetikk er haplogrupper oftest studert som Y-kromosom (Y-DNA)-haplogrupper og mitokondrielt DNA (mtDNA)-haplogrupper, begge kan bli brukt for definere befolkningens arveanlegg. Y-DNA blir gitt videre kun langs den mannlige linje mens mtDNA blir gitt videre kun langs den kvinnelige linje.
Astaena

Utseende

Små til middelsstore, avlange, rødbrune oldenborrer.

Levevis

Larvene lever i jorda av røtter, mens de voksne insektene kan finnes gnagende på blader. De flyr godt og mye, helst om natta.

Utbredelse

Slekten er utbredt fra Honduras i nord til Argentina i sør.
Setsaas

Setsaas er en slekt fra Selbu i Trøndelag med navn etter gården Setsaas på Selbustrand.
Slekten flyttet til denne gården fra nabogården Sandvik i 1837. Første bruker av slekten på Setsaas var Mikal Setsaas (1782–1857). Han ble etterfulgt av sønnen Christen M. Setsaas (1814–1893). Christen M.Setsaas overtok sin fars gård, men kjøpte i tillegg de to andre Setsaas gårdene, og samlet det hele til et bruk. Han omtales som en av de største gårdbrukere i Trøndelag av samtidens forfattere. Gården ble delt i 1894, i mellom Christen M. Setsaas' to sønner, Mikal Setsaas (f.1838) og Ole Setsaas (f. 1851).
Dagens to gårder, Setsaas Østre og Setsaas Vestre er fortsatt i slektens eie.

Gården Setsaas`historie

Gården Setsaas, nevnes i erkebiskop Aslak Bolts jordebok (om lag 1430).Her fortelles det at Aslak Bolts forgjenger, erkebiskop Eskild (virketid 1402-1429), hadde kjøpt 3 øre i Setsaas av en Gudmund Staffanssønn. Deler av Setsaas var altså odelsgods gjennom middelalderen, men også Holm kloster (Nidarholm kloster)eide en større part i gården. Første gang vi får kjennskap til dette, er i 1548, i NLR VI (Norske Lensrekneskapsbøker 1548-1567, Trykt Oslo 1939, Riksarkivet, Red: Asgaut Steinnes). Kan hende går denne eiendomsparten tilbake til tiden til opprettelsen av klosteret. Eiendomsparten som Holm kloster eide i Setsaas, var i 1548 på 1 spann og 2 øre.
I tiendepenninge matallet fra 1520, sitter en av de mer formuende menn i Selbu,på Setsaas: "Symon i Sedzass". Han betalte 3 mark og 3 1/2 mark for jordegods.
Om selve gårdsnavnet, Setsaas, har O.Rygh omtalt dette i sin "Norske Gaardnavne"
I nyere tid, var det skyss stasjon på Setsaas. Gården var den første som en tilreisende kom til, om reisen startet fra Stjørdal. Gårdens beliggenhet, ved Selbusjøens østre ende, gjør at det er tid å spare på å reise over Selbusjøen, om målet er Mebonden (Selbu sentrum), i stedet for å ta landveien.
Ørli mornings

Ørli mornings er et musikkalbum med The Hærmætti Tysland Band, utgitt i 2006. Dette er bandets debutalbum.
Otto Bache

Utdannelse

Allerede som 11 åring ble Otto Bache tatt opp som student ved Kunstakademiet i København. Her ble han blant annet elev av den meget dyktige, nærmest frankofile professor Wilhelm Marstrand. I  1857 ble Bache, som avgangsbevis, kreert med akademiets store sølvmedalje.

Studiereiser

I 1866 mottok Bache Akademiets Rejseunderstøttelse, og bega seg avsted til Paris. Hans læremester, professor Marstrand hadde allerede introdusert Bache for ideene om kolorering som rådet her. Bache ble da også i høy grad påvirket av det rådende kunstnermiljøet i Paris, og utviklet sitt maleriske foredrag i samme retning som dem. Hos Bache er det tydelige fremskritt å spore etter oppholdet i Paris i de kraftig utførte malerier Karreheste og Franske Omnibusheste i Stald (1867–68). Han fortsatte studiereisen til Italia, og straks han kom hjem i 1868 giftet han seg med Clara Charlotte Elise Haagensen.
Frédéric Auguste Bartholdi

Bakgrunn

Frédéric Auguste Bartholdi kom fra en adelig og velstående familie. Avdenne grunn gav han i siste livsfase stort sett avkall på honorarer. Faren var Jean Charles Bartholdi (1791–1836) og moren Augusta Charlotte Bartholdi (født Beysser; 1801–1891), Frédéric Auguste Bartholdi var den yngste av deres fire barn, og en av bare to som levde opp - med sin storebror Jean-Charles, som ble advokat og redaktør.
Bartholdis familie flyttet etter farens død i 1836 til Paris, der Frédéric Auguste fikk male- og tegneundervisning fra den på den tid berømte kunstner Ary Scheffer. Han studerte ved École nationale supérieure des beaux-arts de Paris. Han studerte så arkitektur i hjembyen Colmar i Alsace, der familien fortsatt hadde sitt gamle hus. Han reiste deretter atter til Paris for å skaffe seg bedre kunnskaper i arkitektur og malerkunst.

Skulptør

Hans første store minnesmerke var en over syv meter høy statue (medregnet sokkel) av den napoleonske general Jean Rapp. Det endelige gjennombrudd, som gjorde ham til en holden menn, kom i 1857 da han vant en konkurranse om en gigantisk fontene i Bordeaux. Byrådet fant riktignok ut at det ble for kostbart, men prosjektet ble overtatt og kjøpt av byen Lyon og til slutt realisert der i 1892 på Place des Terreaux.
Hans mest kjente verk er Frihetsgudinnen, som ble donert av den franske stat til i USA 1886. Det påstås att skulpturens ansikt minner om Bartholdis mor. Skulpturen ble til på grunn av noen fremstående franskmenns idé å skjenke amerikanerne et minnesmerke. Medlemmene av Union Franco-Américaine forestilte seg en kolossal statue som skulle overtreffe alt som tidligere var blitt bygd. Det ble Bartholdis uavvendelige forsett å få bygget denne statuen - ingen ting fikk ham til å tape fokus, heller ikke utbruddet av den fransk-tyske krig den 19. juli 1870. Heller ikke andre problemer, som for eksempel pengemangel, fikk ham til å oppgi prosjektet. Fra 1875 tegnet og bygde gan forskjellige modeller på mellom én og elleve meter i ler eller gips. Ingeniøren Maurice Koechlin utviklet fra 1879 et sinnrikt bæresystem for monumentet.
Han har også i Europa verket Løven i Belfort, som er en massiv skulptur av en løve uthugd av en fjellside i Belfort i Territoire-de-Belfort, omkring 70 kilometer fra grensen til Tyskland. Løven, som er 22 meter lang og 11 meter høy, skal symbolisere den kamp som de franske styrker førte mot de prøyssiske styrker i siste fase av den fransk-tyske krig 1870-71.
Bartholdi ble i sin samtid betraktet som en av Europas ledende skulptører. Han døde 4. oktober 1904 av tuberkulose og ligger begravet ved Cimetière du Montparnasse i Paris.
Flensburg bryggeri

Flensburg Bryggeri (på tysk Flensburger Brauerei) er et selvstendig privatbryggeri i Flensburg. Bryggeriet er et av de siste som ikke er blitt kjøpt opp av et av de store bryggeriene. Bryggeriets slogan er Das flenst (på norsk Det flenser) og Erfrischend anders (Forfriskende annerledes). Sloganene avslutter nesten samtlige radio- og TV-spots fra bryggeriet i Flensburg. I daglig tale kalles ølet fra Flensburg også for Flens.
Selv om andre bryggerier av økonomiske grunner gikk over til flasker med kapsler, valgte bryggeriet i Flensburg bevisst å beholde flaskene med patentpropp. Dette viste seg å være en god strategi, siden patentproppen med tiden fikk stor reklameverdi for Flensburger Brauerei. 
Lyden som oppstår når en patentflaske åpnes (Plop), ble i mellomtiden innbegrepet av ølet fra Flensburg. Derfor inngikk plop-lyden i bryggeriets markedsføring. 
De siste 20 årene er sortimentet udvidet med en rekke nye ølvarianter. Blant de nyere variantene er også Bölkstoff, som er den populære nordtyske tegnefiguren Werners betegnelse for øl. I 1993 skapte bryggeriet med Flensburger Frei Flensburgs første alkoholfrie øl. I 2007 kom med Flensburger Kellerbier et nytt økologisk produsert øl på markedet. 
Vannet til Flensburg-ølet hentes fra et cirka 240 meter dypt underjordisk vannreservoar som stammer fra den siste istiden i Skandinavia.

Historie

Bryggeriet ble etablert den 6. september 1888. Dengang fantes det cirka 20 små bryggerier i byen. I 1919 fusjonerte bryggeriet med et annet større ølbryggeri fra Flensburg. 
I 1959 ble det lille bryggeriet Clausen Fuglsang fra Husum kjøpt opp. Etter en storbrann i 1961 ble produksjonsbygningen gjenoppbygget. Siden 2001 produserer bryggeriet etter nye miljøvennlige metoder.

Markedsføring

Patentflasken og den litt spesielle og tørre nordtyske eller schleswig-holsteinske humoren danner fundamentet for det meste av bryggeriets markedsføring. Bryggeriet har i de senere årene primært satset på markedsføring via fjernsyn og radio.
Plop-lyden er fortsatt kjennetegnet til bryggeriet og selv om bryggeriets markedsandel kun erpå 1% av det samlede tyske markedet, så kjenner de fleste tyskere merket Flensburger.
I de siste årene har reklamefilmene fra bryggeriet vunnet adskillige priser for de humoristiske og kreative reklamene. En del filmer fra 1990-tallet ble regissert av den holsteinske skuespilleren og filmskaperen Detlev Buck. Den nyeste generasjon av reklamefilmer kom i 2009 og har endret litt på bryggeriets image. På YouTube vises en rekke reklamespots som hittil er vist over 140.000 ganger.

Ølmerker

Den klassiske Flensburger Pilsener er bryggeriets første ølvariant fra sent på 1800-tallet. Siden da har flere varianter kommet til.
Håndbagasje

Håndbagasje er den bagasje som passasjerer kan ta med seg inn i kupeen eller i flyet i stedet for å måtte ekspedere den som frakt. Passasjerer har vanligvis lov til å ta med et begrenst antall mindre vesker eller en liten koffert for verdisaker, eller det som behøves for turen. Det er normalt plass, enten under setet, eller i bagasjehyller over. I tog er det bagasjeplass over setet, eller (spesielt på fjerntog) bagasjeplass mellem seteryggen og setet i motsatt kjøreretning, eller også i egne hyller i begge ender av jernbanevognen nær utgangsdøren

Flyreiser

Tillatt håndbagasje ombord i fly er et hyppig diskutert tema. På den ene side ønsker passasjerene å ha mest mulig tilgjengelig under turen og undgå den tidkrevende prosess med å ekspedere samt å undgå at insjekket bagasje kommer på avveie eller blir skadet. På den andre side er selskapet bekymret: begrensninger I flyets maksimalvekt og finansielle forhold kan begrense hvor mye hver passasjer kan ta med seg inn I flyet
Slaget om Maiwand

Etterspill

Slaget svekket moralen på britisk side, men var til dels også en skuffelse for Ayub Khan, guvernøren i Herat og kommandanten for afghanere i dette slaget, fordi han hadde mistet så mange menn for å få en liten fordel. Ayub Khan klarte å stenge britene i Kandahar, noe som resulterte i general Frederick Roberts' berømte 314 mil lange marsj fra Kabul til Kandahar i august 1880. Det etterfølgende slaget om Kandahar 1. september endte i en avgjørende seier for britene.

Poesi

Rudyard Kipling, som hadde forsket rundt dette slaget i 1892, inkluderte det lille diktet That Day om kamphandlingene i Maiwand i sin Barrack-Room Ballads samling. 
Dikt om seieren i Maiwand har gått inn pashtunsk og afghansk folkeminne. Som afghanske myter vil ha det til, skapte slaget en usannsynlig helt i form av en afghansk kvinne kalt Malalai, som gjorde at de afghanske styrkene snublet når hun ble lagt merke til og deretter brukte sitt slør som en fane og oppmuntret mennene til å kjempe videre.

Kunst

Slaget var gjenstand for flere malerier og ble dekket mye i den illustrerte pressen. Frank Feller, en sveitsisk kunstner bosatt i England, malte The Last Eleven at Maiwand i 1882, der han avbildet en liten gruppe menn fra 66. regiment som gjør sitt ytterste. Hendelsene rundt E/B Battery Royal Horse Artillery ble portrettert av Godfrey Douglas Giles, Richard Caton Woodville og Stanley Wood.
En statue i støpejern av en løve (Maiwand Lion) ble bygget av George Blackall Simonds i Reading og avduket i 1886 til minne om de som døde i kamp. Et monument ble bygget på 1950-tallet ved Maiwand Square i Kabul til minne om slaget av en afghansk arkitekt ved navnet Is-matulla Saraj.
Et minnesmerke ble reist i det sentrale London til en bemerkelsesverdig overlevende fra slaget: Bobbie, maskoten til regimentet. Bobbie ble skadet i kampene, men ble oppdaget av overlevende neste dag, og kom tilbake til fortet.

Fiksjon

Dr. John H. Watson, den fiktive ledsageren til Sherlock Holmes, kan ha vært basert på det 66. regimentets medisinske offiser, kirurg og major Alexander Francis Preston, som på samme måte som Watson ble såret i slaget om Maiwand Gulham (som beskrevet i første kapittel av En studie i rødt).
Nersetra

Beliggenhet

Nersetra ligger på Ertvågsøya, i en li på østsiden av Foldfjorden. Raskeste adkomst er fra vei ved Grøneng, ca. 15 min opp på stengt bomvei. Fra tunet er det utsikt til Stabblandet og fjellene lenger vest. Hytten er den fjerde hytten på fjordruta ved start i Kristiansund, nærmeste hytte er Imarbu. Rundt hytten er et lett turterreng, Ertvågfjellet (652 moh) ligger i nærheten.

Fasiliteter

Gårdstunet er base for KNT sin avdeling av Barnas Turlag, og inneholder flere bygninger. Hovedhuset har sengeplasser til 33 personer og er beregnet for utleie til skoleklasser, lag og organisasjoner, men kan også leies til private formål. Huset er ubetjent og leie avtales direkte med KNT. 
Stabburet er selvbetjent overnattingssted for fjordruta, her er det 8 sengeplasser og 2 ekstra plasser på stuen. Huset er låst med DNT-nøkkel. Det er dusjmuligheter i kjeller på hovedhuset, nøkkel finnes på stabburet.
Andre bygninger tilhørende anlegget er fjøs, eldhus, redskapshus, smie og sommerfjøs.
The Nanny Diaries

Handling

Annie Braddock (Scarlett Johansson) har nettopp gått ut av college, men har ingen anelse om hva hun skal gjøre i livet. Så redder hun en liten gutt fra å bli overkjørt i parken, og hun tror hun finner sitt kall da guttens mor, som hun kaller Mrs. X (Laura Linney), ansetter henne som barnevakt. Hun oppdager raskt at familien ikke er så idyllisk som utsiden skulle tilsi, og selv om hun bryr seg om gutten, er hun ikke sikker på hvor lenge hun kan stå ut i jobben. Det blir ikke mindre komplisert når hun møter og faller for en mann hun kaller "Harvard Hottie" (Chris Evans), som bor i bygningen der familien holder til.
Oljeleting

Oljeleting er en kunnskap, aktivitet og ekspertise i å lete og finne petroleum i form av råolje, naturgasskondensat og naturgass under bakken og under havbunnen. Det er ulike metoder som anvendes.
Første undersøkelse omfatter magnetiske målinger over store områder. Vanligvis benyttes først fly og deretter ulike magnetiske metoder på bakken eller fra båt.
Neste fase i prospekteringen omfatter seismiske undersøkelser. Ved denne metoden sendes lyd-signaler ned i berggrunnen som delvis reflekteres og delvis bøyes av og kommer opp igjen og fanges opp av mikrofoner. Ved prosessering av store mengder slike data rekonstrueres den sedimentære lagrekken.
Siste letefase er boring og logging gjennom berggrunnen. Et borehull krever gjerne mer enn en måneds arbeid med borerigg i tillegg til at borematerialet krever omfattende analyse i laboratorier.
Kjerneprøver fra oljeleting oppbevares i pvt-flasker.
Kathy Bates

Karriere

Hun hadde flere småroller på film og fjernsyn i 1970- og 1980-årene, men fikk gjennombruddet sitt med rollen som Annie Wilkes i skrekkfilmen Misery (1990), basert på boken til Stephen King. Bates vant en Golden Globe og Oscar for beste kvinnelige hovedrolle for rolletolkningen i filmen. Etterpå spilte hun i filmene Jungelens evangelium (1991), Stekte grønne tomater (1991) og Dolores Claiborne (1995). Hun spilte også filantropen Margaret «Molly» Brown i James Camerons katastrofefilm Titanic (1997), som ble tidenes mest innbringende film.
Bates ble nominert til en Tony Award for beste kvinnelige hovedrolle i et teaterstykke i 1983 for rolleskildringen i skuespillet 'night, Mother. Hun vant en Screen Actors Guild Award og ble nominert til Oscar for beste kvinnelige birolle for rolleskildringen i komedien Presidentkandidaten (1998). Bates ble senere nominert til Oscar for beste kvinnelige birolle igjen for rolletolkningen i Hva angår Schmidt (2002). Hun har takket ja til å spille i Xavier Dolans engelskspråklige filmdebut The Death and Life of John F. Donovan, hvor hun skal spille tittelrollens manager.
Hun har blitt nominert til 14 Primetime Emmy Awards for arbeidet på fjernsyn, blant annet to for rolleskildringen i advokatserien Harry's Law og én for regien på TV-filmen Dash and Lilly. Bates vant en Emmy-pris for gjesterollen i Two and a Half Men, hvor hun spilte spøkelset til Charlie Harper.
Hun vant en ny Emmy for rollen som slaveeieren Madame Marie Delphine LaLaurie i tredje sesong av skrekkserien American Horror Story (Coven). Hun har senere spilt sirkusartisten Ethel Darling i fjerde sesong (Freak Show), resepsjonisten Iris i femte (Hotel) og skuespilleren Agnes Mary Winstead i sjette (Roanoke). Bates ble nominert til Emmy-priser for to av disse rollene også. Hun spiller marihuanarøykeren Ruth Whitefeather Feldman i Netflix-serien Disjointed.
Agamopus viridis

Utseende

Middelsstore, blankt rødbrune til brunsvarte skarabider. Kroppsformen er hvelvet og avlangt oval. Hodet er bredt skovlformet. Dekkvingene har markerte punktstriper.

Utbredelse

Arten finnes i Sør-Amerika.
Vebostad

Vebostad eller Vebbestad er en gård/grend på Kveøya i Kvæfjord kommune i Troms.
Vebostad er en av de eldste gårdene i Kvæfjord, med spor etter fast bosetning fra eldre jernalder, ca. 300 f.Kr. En tydelig gårdshaug viser hvor det viktigste bruket har ligget. Navnet kommer av det norrøne ordet vé, som betyr helligdom, og bosted. Dette kan bety at det kan ha vært et hov eller en offerplass her i førkristen tid.
Som en gammel, sentral gård med gode avlinger ble Vebostad sentrum i Kvæfjord i middelalderen, og var Kvæfjords tingsted. På 1600-tallet var Vebostad-bonden Kvæfjords bondelensmann. Gjertrud Rasch, som giftet seg med Hans Egede, var fra Vebostad, og var datter av bondelensmann Niels Rasch. I 1946 eller 1947 ble det reist en minnestein for Gjertrud Rasch på Vebostad.
I 1896 gikk gården Vebostad konkurs. Den ble da delt opp i fire, og solgt som mindre enheter til nye folk. Siden ble en husmannsplass også til en femte del av det som i dag er Vebostad.
Rundt år 1900 fikk Kveøy skolekrets sitt eget skolehus, som ble bygget på Vebostad. I 1950 ble det bygget en ny skole, som nå er nedlagt. Barn i skolealder fra Kveøya går nå på Borkenes skole. Kveøyas grendehus som ble bygget midt på 1980-tallet huser Kveøy barnehage og ligger like ved skolen.
ScoutLink

ScoutLink er et gratis, sikkert IRC nettverk for Speidere fra hele verden. Nettverket er godkjent fra WOSM (Verdensorganisasjon for guttespeidere), som det offisielle IRC nettverket for speidere. ScoutLink består av mange servere plassert over hele verden, donert av meldemmer av Gutte- og Jente-speiderorganisasjoner fra hele verden, og folk som støtter opp om disse organisasjonene. Serverne er driftet av ScoutLinks eget TechTeam.
ScoutLink er åpent 24 timer i døgnet, 7 dager i uken, og ikke bare under JOTI.
ScoutLink er styrt av et globalt styre, bestående av alle Lands- (CC), Regions-(RC) og spesialist-koordinatorer. Disse koordinatorene støttes av egne grupper beståpende av IRC operatører og kanaloperatører. De enkelte teamene er ansvarlig for å promotere ScoutLink, og få det til å vokse, i det landet eller regionen de hører til.

Historie

ScoutLink ble offisielt startet i løpet av 1995. Mange speidere hadde brukt #scouting på Undernet i et års tid før dette, men meldinger "utenfra" begynte å bli plagsomt, og det var på denne tiden Dinnis Brocked inviterte dem over på det som nå er ScoutLink. Sveitserne og Tyskerne hadde deres egen #scouting på EFnet, og hev seg på ScoutLink to år etter.
Alle de tidligere #scouting-brukerne hadde tidligere deltatt på JOTI, med #scouting@efnet som "offisiell" kanal fra WOSM. Dette endret seg i 1997, da ScoutLink for første gang ble offisielt nettverk for JOTI.
Rundt 1998 ble det gjort et eksperiment kalt KwekNet (QuackNet), kun for barn, noe som tiltrakk seg nederlandske brukere. Dette varte i omtrent et år.
I 1998 ble de første IRL (In Real Life) leirene, NorthAM for nordamerikere, og OSZANZ for Oseania og Asia, avholdt. Disse har senere  blitt arrangert også i 1999, 2000, 2002 og 2004.
I noen år var en server i Basel, Sveits, hovedhubben til ScoutLink. Den er nå flyttet til Leeuwarden, Nederland. Scoutlink består nå av ca. 20 servere, fordelt på 3 av 6 kontinenter, og har flere hundre brukere. JOTI er ScoutLinks hovedarrangement. Det er denne ene helgen ScoutLink tiltrekker seg de høyeste brukertallene, og det bare øker fra år til år. Rekorden ble satt i 2004, da det steg til 4630 samtidige tilkoblinger.

ScoutLink Global Council

ScoutLink Global Council, til vanlig omtalt som Council, er den gruppen på ScoutLink som tar de store avgjørelsene. Council består av koordinatorer som blir valgt til å representere de forskjellige land og regioner, koordinatorer for spesialgrupper, og deres varaer. Council har ansvar for å styre nettverket.
Coucil ledes av en styreformann og en sekretær, som velges hver 12 mnd blant Counils medlemmer. Council møtes månedlig for å diskutere de temaer og situasjoner som skulle oppstå. Dette kan være alt fra oppretting/nedlegging av kanaler, til store JOTI-relaterte saker. Det er deres jobb å ta avgjørelser til det beste for alle nettverkets brukere.
Goudotostes

Utseende

En middelsstor (ca. 6 millimeter), hvelvet, matt, mørkbrun bille. Oversiden er ruglete. Beina er mørke og forholdsvis smale. Artene kan rulle seg sammen til en ball. Pronotum er mye bredere enn langt, rundet, kraftig avsnørt fra de hvelvede dekkvingene, som har rader av korte lengdekjøler.

Levevis

Artene kan finnes mellom løvstrø i skog.

Utbredelse

Arten lever på Madagaskar.